Jabarkan Timur Tengah dari Rumah sakit jiwa dalam bahasa melayu

Tidak seperti ahli-ahli perubatan Kristian Zaman Pertengahan yang bergantung pada penjelasan-penjelasan demonologi bagi penyakit mental, ahli-ahli perubatan dan pakar psikologi Islam Zaman Pertengahan kebanyakannya bergantung pada pemerhatian klinikal. Mereka telah membuat kemajuan bermakna dalam psikiatri dan merupakan yang pertama menyediakan psikoterapi dan rawatan moral bagi pesakit-pesakit jiwa, di samping bentuk-bentuk rawatan yang lain seperti mandian, pengambilan ubat, terapi muzik dan terapi pekerjaan. Pada kurun ke-10, ahli perubatan Parsi Muhammad ibn Zakarīya Rāzi (Rhazes) telah menggabungkan kaedah-kaedah psikologi dengan penjelasan-penjelasan fisiologi dalam menyediakan rawatan kepada pesakit jiwa. Sezaman dengan beliau, ahli perubatan Arab Najab al-Din Muhammad pertama kali menerangkan sejumlah penyakit mental seperti kemurungan yang merunsingkan, neurosis, priapisme dan mati pucuk (Nafkhae Malikholia), psikosis (Kutrib), dan mania (Dual-Kulb).

Pada kurun ke-11, seorang lagi ahli perubatan Parsi Ibn Sina (Avicenna) telah mengenalpasti 'psikologi fisiologi' dalam rawatan penyakit-penyakit yang melibatkan emosi, dan membangunkan satu sistem bagi menghubungkan perubahan-perubahan di dalam nadi dengan perasaan dalaman yang dilihat sebagai pendahulu kepada ujian perkaitan kata-kata yang dibangunkan oleh Carl Jung dalam kurun ke-19. Ibn Sina juga merupakan perintis terawal neuropsikiatri, dan orang pertama yang menerangkan sejumlah gejala-gejala neuropsikiatrik seperti halusinasi (rayan), insomnia, mania, mimpi ngeri, melankoli, dementia, sawan babi, kelumpuhan, strok, gayat (gamang, vertigo), dan darah gemuruh (tremor).